SKRIFTLIG FORESPØRGSEL E-3400/01

af Erik Meijer (GUE/NGL) til Kommissionen

(21. december 2001)

Om: Ødelæggelse i den seneste tid af naturskove i Nordrusland ved ulovlig træfældning og udsmugling af tømmer til EU

1. Har Kommissionen kendskab til beretningen i New Scientist af 13. oktober 2001 vedrørende World Resources Institute (WRI) og dets konklusion, hvorefter de nordlige skove i Nordrusland er blevet hugget i småstykker og splittet op af træfældning, miner, landbrug, veje og el-ledninger?

2. Er Kommissionen klar over, at kun en syvendedel af Ruslands europæiske skove ifølge denne beretning overlever som store uforstyrrede områder af træer, der dækker 50 000 ha eller mere (det mindste område, der kræves for at bevare et fuldt intakt økosystem, der kan huse store dyr og regenerere efter storm eller brand)?

3. Er Kommissionen klar over, at det hovedsagelig er ulovlig træfældning og udsmugling af tømmer, der ifølge denne beretning er skyld i denne ødelæggelse, og at en anslået mængde på 2,2 mio. m3 tømmer hvert år ulovligt eksporteres over grænsen til Finland, og at det meste af ulovligt fældede træ endvidere eksporteres til lande i Vesteuropa?

4. Hvilke skridt agter Kommissionen at tage for at hjælpe Rusland med at genoprette den skade, der er anrettet på grund af denne ulovlige handel?

5. Hvilke skridt agter Kommissionen at tage for at bringe denne ødelæggelse og skadelige handel til ophør, mens der stadig er skove tilbage?

Svar afgivet på Kommissionens vegne af Christopher Patten

(11. februar 2002)

Kommissionen er bekendt med artiklen i New Scientist fra den 13. oktober 2001 om de nordlige skove i Nordrusland. Kommissionen er også bekendt med den beretning fra World Resources Institute/Global Forest Watch (WRI/GFW), der ligger til grund for en stor del af artiklen. Personale fra Fællesskabet har for nylig mødt hr. Laestadius (nævnt i artiklen i New Scientist) for at drøfte sprøgsmål vedrørende skovbruget i Nordvestrusland.

Kommissionens Fælles Forskningscenter har gennem SibTREES-projektet i de sidste to år arbejdet sammen med Det Russiske Videnskabsakademis Center for Økologiske Problemer og Skovproduktivitet om at udvikle et panrussisk skovovervågningssystem på grundlag af analyser af satellitbilleder med henblik på at identificere områder med stor skovrydning, kvantificere ændringshastigheden samt identificere og kortlægge intakte skove på hele det russiske område. Det er værd at bemærke, at det område, der er omfattet af WRI's beretning, tegner sig for mindre end 15 % af Ruslands skovområder, og at truslen mod de resterende skove ikke kun er begrænset til den nordeuropæiske region.

Gennem Tacis-programmet har Kommissionen desuden et igangværende program for finansiering af skovrelaterede projekter i Rusland:

a) forvaltning af skovressourcer i Nordvestrusland (2,5 mio. EUR);

b) forbedringer af reaktionssystemet for skovbrande (1,95 mio. EUR ud af 4,8 mio. EUR til bistand til miljøsektoren); og

c) udvikling og forvaltning af Paanajarvi-parken under programmet for grænseoverskridende samarbejde (3,5 mio. EUR). Der påtænkes også Tacis-bistand til støtte for gennemførelsen af Kyoto-protokollens fleksible mekanismer.

På internationalt plan er bekæmpelse af ulovlig skovhugst et af de fem elementer i G8-landenes handlingsprogram for skove. Kommissionen undersøger for øjeblikket, hvordan man kan opfølge erklæringen fra G8-topmødet på Okinawa, hvori det bl.a. hedder, at G8-landene vil overveje, hvordan man bedst kan bekæmpe ulovlig skovhugst, herunder eksport og indkøbspolitik og den fælles holdning i 6. miljøhandlingsplan, der omfatter den prioritet at undersøge mulighederne for at tage aktive skridt til at forhindre og bekæmpe handel med ulovligt fældet træ. Ulovlig skovhugst er et kompliceret spørgsmål, hvor en lang række elementer og faktorer skal tages i betragtning, herunder handel og foranstaltninger vedrørende ledelsesadfærd, kapacitetsbygning og faglig bistand. Det tages også i betragtning i drøftelserne i FN's forum for skove og konventionen om biodiversitet.

Kommissionen er desuden ved at identificere mulige aktioner som opfølgning til erklæringen om bekæmpelse af ulovlig skovhugst og skovkriminalitet fra ministerkonferencen om håndhævelse af skovlovgivning og ledelsesadfærd (FLEG) i Indonesien i september 2001, og den er ved at udvikle en dialog herom med medlemsstaterne og andre interesserede parter. Kommissionen er også overbevist om, at et middel til at behandle spørgsmålet er at øge gennemsigtigheden, og dette er et led i flere af Fællesskabets nylige forpligtelser i forbindelse med god ledelsesskik.